**Bonyhád Város Önkormányzata**

**ELŐTERJESZTÉS**

Bonyhád Város Képviselő - testületének 2017. április 27-i

rendes/rendkívüli testületi ülésére

|  |  |
| --- | --- |
| Tárgy: | Az önkormányzati lakások, helyiségek bérletéről és elidegenítéséről, a lakások bérleti díjáról, valamint a lakbértámogatás szabályairól szóló önkormányzati rendelet módosítása |
| Előterjesztő: | Filóné Ferencz Ibolya polgármester |
| Előterjesztést készítette: | Dr. Erményi Gyula aljegyző |
| Előterjesztés száma: |  81. sz.  |
| Előzetesen tárgyalja: | Pénzügyi Ellenőrző és Gazdasági Bizottság  |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | dr. Égi Csaba alpolgármester |

**Tisztelt Képviselő-testület!**

**Általános indokolás**

A Képviselő-testület 2016. április 21-én született döntésével alkotta meg az önkormányzati lakások, helyiségek bérletéről és elidegenítéséről, a lakások bérleti díjáról, valamint a lakbértámogatás szabályairól szóló 7/2016. (IV.22.) önkormányzati rendeletet. A rendelet meghatározza az önkormányzati lakások bérbeadásának jogcímeit: a jogcímek között a bérlőkiválasztás jog megállapodás alapján történő biztosítása nem szerepel.

Önkormányzatunk és a rendőrség partneri együttműködésének egyik példája az a gyakorlat, amelynek keretében önkormányzati bérlakások kiutalásával a város és környéke rendőri állományának megtartására és megerősítésére igyekszünk pozitív hatást gyakorolni. Most kezdeményezésünk alapján a Tolna Megyei Rendőr-főkapitányság 2 önkormányzati bérlakás (Szent I. u. 1. 1/3. és Szent I. u. 2. 1/4.) esetében 2-2 millió forint ellenértéket ajánl az Önkormányzat részére, ha a két lakás bérlőkiválasztási jogát a rendőrségnek megállapodás alapján átengedjük.

A megállapodás megkötése érdekében szükséges a rendeletben az önkormányzati lakások bérbeadásának jogcímeit kiegészíteni a bérlőkiválasztási jog biztosításával.

**Részletes indokolás**

1.§-hoz

A bérbeadás jogcímei közé beemelésre kerül a bérlőkiválasztási jog biztosítása.

2.§-hoz

A bérlőkiválasztási jog biztosítására vonatkozó rendelkezéseket tartalmazza. Bérlőkiválasztási jog biztosítására csak ellenérték fejében, a piaci alapon hasznosítható lakások esetében van mód.

3.§-hoz

A rendelet hatályba léptető rendelkezése.

A lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII. törvény 79. § (1) bekezdése alapján az önkormányzatnak rendelete megalkotása előtt a bérlők és a bérbeadók településen működő érdekképviseleti szervezetének véleményét ki kell kérnie. A rendelettervezetről a helyben szokásos módon hirdetményt kell közzétenni, amelyben határidő kitűzésével fel kell hívni az érdekképviseleteket véleményük közlésére. Bár Bonyhádon működő érdekképviseleti szervről tudomásunk nincsen, a vonatkozó hirdetményt a város honlapján közzétettük.

Kérem a Tisztelt Képviselőket, hogy a rendelettervezet elfogadását támogatni szíveskedjenek!

Kérem továbbá a Tisztelt Képviselőket, hogy határozattal döntsenek a 2 önkormányzati bérlakásra (Szent I. u. 1. 1/3. és Szent I. u. 2. 1/4.) vonatkozóan a Tolna Megyei Rendőr-főkapitányság részére bérlőkiválasztási jog biztosításáról!

Bonyhád, 2017. április 20.

 dr. Égi Csaba

 alpolgármester

**I. Rendelettervezet:**

**Bonyhád Város Önkormányzata**

**..../2017. (.....) önkormányzati rendelete az**

**önkormányzati lakások, helyiségek bérletéről és elidegenítéséről, a lakások bérleti díjáról, valamint a lakbértámogatás szabályairól szóló 7/2016. (IV.22.) önkormányzati rendelet módosításáról**

Bonyhád Város Önkormányzatának Képviselő-testülete az Alaptörvény 32. cikk (2) bekezdésében és a lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII. törvény 3. § (1) bekezdésében, 19. §-ában és 34. § (1) bekezdésében kapott felhatalmazás alapján, az Alaptörvény 32. cikk (1) bekezdésének e) pontjában meghatározott feladatkörében eljárva - a Szervezeti és Működési Szabályzatról szóló 5/2015.(III. 27.) önkormányzati rendelet 1. melléklet I. 6. pontja alapján a Pénzügyi Ellenőrző és Gazdasági Bizottság véleményének kikérése után - a következőket rendeli el:

1.§ Bonyhád Város Önkormányzata az önkormányzati lakások, helyiségek bérletéről és elidegenítéséről, a lakások bérleti díjáról, valamint a lakbértámogatás szabályairól szóló 7/2016. (IV.22.) önkormányzati rendeletének (a továbbiakban: R.) 5. § (1) bekezdése helyébe a következő rendelkezés lép:

*Az önkormányzati lakás nagykorú természetes személy részére bérbe adható:*

*a) pályázat útján szociális helyzet alapján,*

*b) árverés útján piaci alapon,*

*c) városi érdekből szolgálati lakás céljára*

*d) lakáscsere céljára,*

*e) bérlőkiválasztási jog alapján.*

2.§ A R. a következő 10/A. alcímmel és 16/A. §-szal egészül ki:

***10/A. Bérlőkiválasztási jog biztosításának feltételei***

*16/A. § (1) Az önkormányzati bérlakásra megállapodás alapján bérlőkiválasztási jog biztosítható.*

*(2) A bérlőkiválasztási jog biztosítása pénzbeli térítés ellenében történhet.*

*(3) A bérlőkiválasztási jog biztosításáról a polgármester javaslatára a Képviselő-testület dönt.*

*(4) Bérlőkiválasztási jog jogcímén önkormányzati lakásra bérleti szerződés a 2. mellékletben felsorolt lakásokra köthető, a bérleti díj megállapítására a szolgálati lakásokra vonatkozó havi lakbérek mértéke az irányadó.*

3.§ Ez a rendelet 2017. május 1-jén lép hatályba.

Bonyhád, 2017. ...........................

 **Filóné Ferencz Ibolya Dr. Puskásné Dr. Szeghy Petra**

 polgármester jegyző

Jelen rendelet kihirdetésének napja:

 **Dr. Puskásné Dr. Szeghy Petra**

 jegyző

# II. Határozati javaslat:

Bonyhád Város Önkormányzati Képviselő-testülete 2017. május 1-jét követően a Tolna Megyei Rendőr-főkapitányság részére bérlőkiválasztási jogot biztosít a Bonyhád, Szent I. u. 1. 1/3. szám és a Bonyhád, Szent I. u. 2. 1/4. szám alatt található önkormányzati bérlakásokra. A Képviselő-testület a bérlőkiválasztási jog megváltásának az ellenértékét lakásonként 2 millió forintban állapítja meg.

A Képviselő-testület felhatalmazza a polgármestert a bérlőkiválasztási jog biztosítására vonatkozó megállapodás megkötésére.

Határidő: 2017. június 30.

Felelős: Filóné Ferencz Ibolya polgármester

Végrehajtásért felelős: dr. Erményi Gyula aljegyző

**Hatásvizsgálat**

**Bonyhád Város Önkormányzata az önkormányzati lakások, helyiségek bérletéről és elidegenítéséről, a lakások bérleti díjáról, valamint a lakbértámogatás szabályairól szóló 7/2016. (IV.22.) önkormányzati rendeletének módosításához**

|  |
| --- |
| **1. Társadalmi, gazdasági, költségvetési hatásai**A fennálló bérleti jogviszonyokat érdemben nem érinti. A bérlőkiválasztási jog biztosításával az önkormányzati lakásállomány felújításához pluszforráshoz juthat az Önkormányzat.  |
| **2. Környezeti és egészségi következményei**Nem releváns.  |

|  |
| --- |
| **3. Adminisztratív terheket befolyásoló hatásai**Számottevő újabb terhekkel nem jár a rendeletmódosítás. |

|  |
| --- |
| **4. A jogszabály megalkotásának szükségessége, a jogalkotás elmaradásának várható következményei**A bérlőkiválasztási jog biztosításának alapvető szabályait célszerű rendeleti úton rögzíteni. |

|  |
| --- |
| **5. A jogszabály alkalmazásához szükséges személyi, szervezeti, tárgyi és pénzügyi feltételek**A személyi, tárgyi és pénzügyi feltételek biztosítottak.  |

**Bonyhád, 2017. április 20.**

 **Filóné Ferencz Ibolya**

 **polgármester**